የአየር መንገዱ ስኬት የሰራተኞች ያልተቆጠበ ጥረት ነው፤ አቶ ተወልደ
አዲስ አበባ፤ ሚያዚያ 10/2006 (ዋኢማ) – የአየር መንገዱ ሰራተኞች ተነሳሽነት፣ የባለቤትነት ስሜት፣ ቁርጠኝነትና ከአየር መንገዱ ራዕይ ጋር ራሳቸውን በማዋሃድ መስራት ከሚጠበቅባቸው በላይ መስራታቸው   አየር መንገዱን ለላቀ ስኬት እንዳበቃው አቶ ተወልደ ገብረማሪያም አስታወቁ። የኢትዮጵያ አየር መንገድ ባለፉት ሶስት የ”ቪዥን 2025” የመጀመሪያ ዓመታት  ከነበረበት ከእጥፍ በላይ ሁለንተናዊ እድገት አሳይቷል ያሉት ዋና ስራ አስፈጻሚው እድገቱ በሰራተኞች ያልተቆጠበ ጥረት፣ በመንግስትና በአስተዳደሩ የተቀናጀ የስራ እንቅስቃሴ የመጣ መሆኑን አስምረውበታል። አየር መንገዱ በ2002 ዓ/ም የነበረውን 16 ነጥብ 4 ቢሊዮን ብር ዓመታዊ ገቢ  በ2005 ወደ 38 ቢሊዮን ብር ማደጉን አቶ ተወልደ ገልጸዋል።የአየር መንገዱን የአውሮፕላን ቁጥሩን ከ41 ወደ 65 በማደጉ ዓመታዊ የመንገደኞች ቁጥር ከ 3 ነጥብ 1 ሚሊዮን ወደ 5 ነጥብ 6 ሚሊዮን ማደጉንም አቶ ተወልደ ገብረማሪያም  ለዋልታ ኢንፎርሜሽን ማዕከል ተናግረዋል። “ቪዥን 2025” ስራ ላይ በዋለበት ወቅት የተለጠጠ እቅድ በመሆኑ ሊሳካ አይችልም የሚሉ አስተያየቶች እንደነበሩ የገለጹት ዋና ስራ አስፈጻሚው ያለፉት ሶስት ዓመታት አፈጻጸማችን እቅዱን ሙሉ በሙሉ ማሳካት እንደሚንችል አረጋግጧል ብለዋል። አቶ ተወልደ አያይዘውም አየር መንገዱ በዓለም ዙሪያ ከ80 በላይ ባሉት መዳረሻዎች 2 መቶ እለታዊ በረራዎችን እንደሚያደርግ ገልጸዋል። የመንግስትና የማኔጅመንት ቅንጅት ከሰራተኛው ቁርጠኝነትና የባለቤትነት ስሜት ጋር ተደምረው አየር መንገዱን ትርፋማ  እንዳደረጉትም  አቶ ተወልደ ተናግረዋል። መንግስት የአየር መንገዱ አስተዳደር በነጻነት ስራውን እንዲመራ  ማድረጉን ጠቁመው አስተዳደሩም ወጪን በመቆጠብ፣ ለለውጦች ፈጣን ምላሽ በመስጠትና ጥሩ የመንገደኞች አያያዝን በማስፈን አየር መንገዱን ትርፋማ እያደረገው ይገኛል ብለዋል። የኢትዮጵያ አየር መንገድ የአቬሽን እንዱስትሪው እያጋጠሙት  ያሉትን በርካታ ተግዳራቶች በመቋቋም አመ ዋና ስራ አስፈጻሚው ትርፋማ መሆኑን የገለጹት አቶ ተወልደ  በአፍሪካ የጋራ የአቪየሽን ፖሊሲ  አለመኖሩ ከችግሮቹ አንዱ መሆኑን ገልጸዋል። እን አቶ ተወልደ ገለጻ ከአንድ የአፍሪካ ከተማ ወደ ሌሎች የዓለማችን ከተሞች ለመብረር ባለመቻሉ 80 በመቶ የሚሆነውን የአፍሪካ ገበያ አፍሪካዊያን ባልሆኑ አገራት እንደተያዘም ዋና ስራ አስፈጻሚው ጠቁመዋል። የአውውሮፕላን ዘዳጅ ዋጋ መናር ሌላ ዘርፉ ችግር መሆኑን የገለጹት አቶ ተወልደ  ከሃያ በላይ የአፍረካ አገራት የነዳጅ አምራች መሆናቸው ቢታወቅም በአህጉሪቱ የአውሮፕላን ዘይት ዋጋ በዓለም ከሚወጣው የየወቅቱ ዋጋ እጥፍ መሆኑ የአየር መንገዶቹን ትርፍ እንደሚጎዳ አቶ ተወልደ ጠቁመዋል።